A Bizottság 1442/2002/EK rendelete

(2002. augusztus 7.)

az 1260/2001/EK tanácsi rendelet alkalmazása részletes szabályainak megállapításáról szóló 1554/2001/EK rendeletnek a Franciaország tengerentúli megyéiben termelt cukor értékesítése, valamint a kedvezményes nyerscukor árfeltételeivel való kiegyenlítése tekintetében történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 680/2002/EK bizottsági rendelettel [1] módosított, a cukor piacának közös szervezéséről szóló, 2001. június 19-i 1260/2001/EK tanácsi rendeletre [2] és különösen annak 7. cikke (5) bekezdésére,

mivel:

(1) Az 1260/2001/EK rendelet 7. cikke (4) bekezdése a Franciaország tengerentúli megyéiben termelt és a Közösség európai régióiban értékesítésre kerülő cukorra vonatkozóan átalányalapú közösségi támogatásról rendelkezik. A támogatás a Franciaország tengerentúli megyéiben termelt nyerscukornak a Közösség európai régióiban található finomítóiban történő finomítása, majd ezt követően a Közösség európai régióiba történő elszállítása vagy – adott esetben – a Franciaország tengerentúli megyéinek területén történő tárolása esetén jár.

(2) A 2001/02-es gazdasági évre szóló támogatást az 1554/2001/EK bizottsági rendeletben [3] rögzítették. A gyártelepről a FOB-kikötőig történő szállításra, valamint a Franciaország tengerentúli megyéiben való tárolásra vonatkozó támogatás mértéke a 2001/02. gazdasági évre a rendelet 2. cikke (1) bekezdésének a) és c) pontjában került rögzítésre. Most, hogy a Bizottság rendelkezésére állnak az e támogatás megfelelő mértékére vonatkozó adatok, meg kell határozni a 2002/03–2005/06. gazdasági évre járó támogatások összegét, ennélfogva erre az időszakra az 1260/2001/EK rendelet intervenciós árakat, termelési és finomítási kvótákat állapít meg. A tengeri szállítás költségeihez és a finomításhoz adott támogatásokat továbbra is folyósítani kell ugyanezen időszakban.

(3) Az e rendeletben foglalt intézkedések összhangban vannak a Cukorpiaci Irányítóbizottság véleményével,

ELFOGADTA EZT A RENDELETET:

1. cikk

Az 1554/2001/EK rendelet 2. cikkének (1) bekezdése helyébe a következő szöveg lép:

"(1) Az illetékes francia hatósághoz benyújtott kérelmük alapján az 1. cikkben említett és a Közösség európai kikötőibe szállított cukor termelői a 2002/03–2005/06. gazdasági évre a következő összetevőkből álló támogatásban részesülnek:

1. egy, a fehér cukorban kifejezett cukor tonnájára számított átalányösszeg, amely fedezi a gyártelepről a FOB-kikötőig történő szállítás költségeit a következők szerint:

- 17 euró/tonna Réunion és Martinique esetében,

- 24 euró/tonna Guadeloupe esetében;

2. egy egységes átalányösszeg, amely a tengerentúli megye FOB-kikötőjétől a Közösség európai CIF-kikötőjéig a tengeri szállítás költségeinek fedezését és a kapcsolódó biztosítási költségeket fedezi;

3. a minden egyes hónap végén a termelők által tárolt nyerscukor fehér cukorban kifejezett mennyisége után járó átalányösszeg, amely Guadeloupe esetében 0,45 euró/100 kg, Réunion esetében 0,35 euró/100 kg."

2. cikk

Az 1554/2001/EK rendelet 4. cikke (1) bekezdésének helyébe a következő szöveg lép:

"(1) Az 1. cikkben említett, a 2002/03–2005/06. gazdasági évben a Közösség európai régióiban található finomítók valamelyikében finomított cukor esetében a támogatás az érintett finomítók hozama 92 % feletti százalékának minden tizede után jár, a nyerscukor időszakos intervenciós árának 0,0387 %-ával megegyező mértékben."

3. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Rendelkezéseit 2002. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. augusztus 7-én.

a Bizottság részéről

Franz Fischler

a Bizottság tagja

[1] HL L 104., 2002.4.20., 26. o.

[2] HL L 178., 2001.6.30., 1. o.

[3] HL L 205., 2001.7.31., 18. o.

--------------------------------------------------